Gevangene ontsnap by vulstasieArgieffoto Die Limpopo-polisie het ŉ volskaalse soektog van stapel gestuur na ŉ gevangene wat buite Polokwane (Pietersburg) uit aanhouding ontsnap het. Lt.kol. Moatshe Ngoepe, provinsiale polisiewoordvoerder, het Woensdag gesê die man, Afra Rihotso (27), het Dinsdag omstreeks 20:00 ontsnap. “Die gevangene is by die Thohoyandou-gevangenis opgelaai deur die Northam-polisie om hom hof toe te neem vir oortredings wat hy daar gepleeg het. Die polisiebeamptes het by ŉ vulstasie op die N1-snelweg buite Polokwane stilgehou om kos te gaan koop. Die gevangene het toe ŉ vuurwapen bekom wat hy op die polisiebeamptes gerig het, voor hy op vlug geslaan het.” Ngoepe het gesê die omstandighede rakende sy ontsnapping en hoe hy die vuurwapen verkry het, word nader ondersoek. Hy het die vuurwapen vermoedelik in die gevangenis bekom.